钦定古今图书集成/明伦汇编/闺媛典/第003卷 > 明仁孝文皇后内训 > 《迁善章第九》
## 钦定古今图书集成/明伦汇编/闺媛典/第003卷 > 明仁孝文皇后内训 > 《迁善章第九》

“人非上智，其孰无过？过而能知，可以为明；知而能改，
可以跂圣。小过不改，大恶形焉；小善能迁，大德成焉。”
夫妇人之过无他，惰慢也，嫉妒也，邪僻也。惰慢则骄，
孝敬衰焉；嫉妒则刻，菑害兴焉；邪僻则佚，节义颓焉。
是数者，皆德之弊，而身之殃。或有一焉，必去之如蟊
螣，远之如蜂虿。蜂虿不远则螫身，蟊螣不远则伤稼；
己过不改则累德。若夫以恶小而为之无恤则必败，
以善小而忽之不为则必覆。能行小善大善攸基。戒
于小恶终无大戾。故谚有之曰：“屋漏迁居，路纡改涂。”
《传》曰：“人孰无过。”过而能改，善莫大焉。